PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo: 2006/FH/3/1/002	Bratislava 12. 1. 2006 

	Protimonopolný úrad Slovenskej republiky, odbor koncentrácií v správnom konaní začatom na základe oznámenia koncentrácie podnikateľom Nokia Corporation so sídlom Keilalahdentie 4, P.O. Box 226, FIN-0045 NOKIA GROUP, 02150 Espoo, Fínsko, zastúpeným advokátkou Advokátskej kancelárie ČERNEJOVÁ & HRBEK JUDr. Alenou Černejovou, Kýčerského 7, 811 05 Bratislava, vo veci koncentrácie podnikateľov Nokia Corporation so sídlom Keilalahdentie 4, P.O. Box 226, FIN-0045 NOKIA GROUP, 02150 Espoo, Fínsko a Intellisync Corporation so sídlom 2550 North First Street, Suite 500, San Jose, Kalifornia 95131, Spojené štáty americké

                                                  rozhodol

na základe § 12 ods. 1 zákona č. 136/2001 Z. z. o ochrane hospodárskej súťaže    a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky      v znení neskorších predpisov v znení neskorších predpisov tak, že  s ú h l a s í         s koncentráciou spočívajúcou v získaní nepriamej kontroly podnikateľa Nokia Corporation so sídlom Keilalahdentie 4, P.O. Box 226, FIN-0045 NOKIA GROUP, 02150 Espoo, Fínsko prostredníctvom spoločnosti Jupiter Acquisition Corporation, nad podnikom podnikateľa Intellisync Corporation so sídlom 2550 North First Street, Suite 500, San Jose, Kalifornia 95131, Spojené štáty americké, na základe Zmluvy o zlúčení a plánu zlúčenia uzatvorenej medzi Nokia Inc., JUPITER ACQUISITION CORPORATION a Intellisync Corporation dňa 15. novembra 2005.

Odôvodnenie:

Na Protimonopolný úrad Slovenskej republiky, odbor koncentrácií  (ďalej len „úrad“) bolo dňa 9. 12. 2005 doručené oznámenie koncentrácie zaevidované pod číslom 6840/2005, v ktorom podnikateľ Nokia Corporation so sídlom Keilalahdentie 4, P.O. Box 226, FIN-0045 NOKIA GROUP, 02150 Espoo, Fínsko (ďalej len „Nokia Corporation“) zastúpený advokátkou Advokátskej kancelárie ČERNEJOVÁ & HRBEK JUDr. Alenou Černejovou, Kýčerského 7, 811 05 Bratislava (ďalej len „právny zástupca“) oznamuje koncentráciu podľa § 10 ods. 9 zákona       č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov (ďalej len „zákon“), ktorá vznikla na základe Zmluvy o zlúčení a plánu zlúčenia uzatvorenej medzi Nokia Inc., JUPITER ACQUISITION CORPORATION a Intellisync Corporation dňa 15. novembra 2005.

Na základe predmetného oznámenia začalo dňa 9. 12. 2005 podľa  § 25 ods. 1 zákona v spojení s § 18 ods. 2 zákona č. 71/1967 Zb. o správnom konaní (správny poriadok) v znení neskorších predpisov správne konanie       vo veci predmetnej koncentrácie.

Dňa 12. 12. 2005 listom právneho zástupcu oznamovateľa koncentrácie zaevidovaným pod č. 6896/2005 bolo úradu doručené doplnenie predmetného oznámenia. Posledné chýbajúce podklady a informácie podľa § 10 ods. 12 zákona v nadväznosti na vyhlášku Protimonopolného úradu Slovenskej republiky č. 268/2004 Z. z., ktorou sa ustanovujú podrobnosti o náležitostiach oznámenia koncentrácie (ďalej len „vyhláška“), boli úradu doplnené listom zaevidovaným pod č. 7046/2005 dňa 16. 12. 2005, na základe čoho podľa     § 11 zákona začala dňa 19. 12. 2005 plynúť lehota 60 pracovných dní          na vydanie rozhodnutia o koncentrácii. Táto skutočnosť bola právnemu zástupcovi oznamovateľa koncentrácie oznámená listom č. 7102/PMÚ SR/2005 zo dňa 21. 12. 2005. 

Správny poplatok vo výške 100 000 Sk bol prevedený na účet Protimonopolného úradu Slovenskej republiky dňa 9. 12. 2005.

1. Forma koncentrácie

Podľa § 9 ods. 1 zákona koncentrácia na účely tohto zákona je proces ekonomického spájania podnikateľov, ktorým je 
a) zlúčenie alebo splynutie dvoch alebo viacerých samostatných podnikateľov, alebo
b) získanie priamej alebo nepriamej kontroly jedným podnikateľom alebo viacerými podnikateľmi nad podnikom alebo nad časťou podniku iného podnikateľa alebo podnikateľov.
	Podľa ustanovenia § 9 ods. 4 zákona kontrola podľa § 9 ods. 1 písm. b) zákona je možnosť vykonávať rozhodujúci vplyv na činnosť podnikateľa, najmä prostredníctvom a) vlastníckych práv alebo iných práv k podniku alebo k jeho časti, b) práv, zmlúv alebo na základe iných skutočností, ktoré umožňujú vykonávať rozhodujúci vplyv na zloženie, hlasovanie alebo rozhodovanie orgánov podnikateľa. 

	Predmetná koncentrácia síce vznikla na základe Zmluvy o zlúčení a plánu zlúčenia zo dňa 15. novembra 2005 (ďalej len „Zmluva“), avšak ako sa uvádza aj v samotnom oznámení koncentrácie: „... hoci sa nadobudnutie kontroly uskutoční zlúčením spoločnosti Intellisync a spoločnosti JUPITER ACQUISITION CORPORATION, ktorá je účelovo vytvorenou spoločnosťou výlučne nepriamo kontrolovanou zo strany Nokia Corporation, nejde o koncentráciu podľa § 9 ods. 1 písm. a) (zlúčenie či splynutie doteraz nezávislých podnikateľov), keďže zlúčenie je iba technickou formou, akou Nokia Corporation nadobudne výlučnú kontrolu nad podnikom Intellisync Corporation, a doterajší akcionári Intellisync Corporation sa nebudú podieľať na kontrole nad zlúčenou spoločnosťou.“

	Na základe uvedeného ako aj príslušných ustanovení Zmluvy úrad         dospel k záveru, že uzatvorením zmluvy došlo k naplneniu skutkovej podstaty koncentrácie podľa § 9 ods. 1 písm. b) v spojení s § 9 ods. 4 písm. b) zákona, kedy podnikateľ Nokia Corporation prostredníctvom spoločnosti JUPITER ACQUISITION CORPORATION získa výlučnú kontrolu nad podnikom podnikateľa Intellisync Corporation so sídlom 2550 North First Street, Suite 500, San Jose, Kalifornia 95131, Spojené štáty americké (ďalej len „Intellisync Corporation“). 

2. Účastníci konania a koncentrácie 

Podľa § 25 ods. 3 zákona, účastníkom konania v prípade koncentrácie podľa § 9 ods. 1 písm. b) je podnikateľ alebo podnikatelia, ktorí získavajú priamu alebo nepriamu kontrolu nad podnikom alebo nad časťou podniku iného podnikateľa alebo podnikateľov.
Podľa § 3 ods. 2 zákona podnikateľ na účely tohto zákona je podnikateľ podľa osobitného predpisu (§ 2 Obchodného zákonníka), ďalej fyzická osoba a právnická osoba, ich združenia a združenia týchto združení, ak ide o ich činnosti a konania, ktoré súvisia alebo môžu súvisieť so súťažou bez ohľadu na to, či tieto činnosti a konania sú alebo nie sú zamerané na dosahovanie zisku.

Na základe uvedeného úrad zistil, že účastníkom predmetného správneho konania je  podnikateľ Nokia Corporation. Účastníkmi posudzovanej koncentrácie sú podnikateľ Nokia Corporation., ako podnikateľ, ktorý získa nepriamu výlučnú kontrolu nad podnikom podnikateľa Intellisync Corporation., ako aj podnikateľ Intellisync Corporation, nad ktorým je kontrola získaná.

Spoločnosť Nokia Corporation bola ako Verejná akciová spoločnosť  do Obchodného registra Národnej rady pre patenty a registráciu Helsinky zapísaná dňa 19. 12. 1986 pod číslom 2, 263. Je spoločnosťou s verejne obchodovateľnými akciami, založenou podľa práva Fínskej republiky a jej akcie sú kótované na burze cenných papierov v New Yorku, v Helsinkách, vo Frankfurte a Štokholme. Nokia Corporation nie je priamo ani nepriamo vlastnená alebo kontrolovaná inou spoločnosťou ani štátom.
 Nokia Corporation je jedným z vedúcich celosvetových výrobcov mobilných zariadení a mobilných sietí. Svoju obchodnú činnosť riadi prostredníctvom štyroch nasledujúcich obchodných skupín (divízií):

- Divízia mobilných telefónov, pozostávajúca zo šiestich obchodných jednotiek, vyrába, vyvíja a predáva mobilné telefóny založené na technológiách GSM, CDMA a WCDMA.

-  Divízia multimédií sa venuje prinášaniu spojených mobilných multimédií zákazníkom vo forme moderných mobilných zariadení, vrátane 3G WCDMA mobilných zariadení a riešení. Multimédia zahŕňajú 4 obchodné jednotky: Obrázky (Imaging), Zábava (Entertainment), Vylepšenia (Enhancements) a Konvergenčné Produkty (Corvengence Products).

-  Divízia podnikových riešení sa zameriava na pomoc podnikom a inštitúciám rozšíriť ich mobilitu prostredníctvom mobilných zariadení pre hlas a dáta  na zabezpečenie mobilného prístupu, obsahu a aplikácií. Riešenia poskytované Nokiou sa pohybujú od obchodno-optimalizovaných mobilných zariadení pre konečných užívateľov až po široké portfólio IP sieťových bezpečnostných vstupných brán (perimeter security gateways) a ponúk mobilnej pripojiteľnosti. Pozostáva z troch jednotiek: jednotka mobilných zariadení, jednotka mobilných riešení (aplikácie, email a hlas) jednotka ochrany a mobilnej pripojiteľnosti.

-  Divízia sietí poskytuje infraštruktúru sietí, platformy pre komunikačné a sieťové služby a odborné služby operátorom a poskytovateľom služieb. Je zameraná na siete GSM, EDGE a WCDMA, ktoré sú hlavnými sieťami s vzrastajúcim počtom IP, spôsobilosťou multi-prístupov a službami.

		Okrem uvedených divízií má Nokia Corporation ešte nasledujúce dve horizontálne skupiny na podporu obchodných skupín mobilných zariadení:

- Zákaznícke a trhové operácie – zahŕňa predaj produktov Nokia a marketingovú organizáciu ako aj výrobu, logistiku a obstarávanie pre tri obchodné skupiny mobilných zariadení.
 
- Technologické platformy – zodpovedá v rámci celej skupiny Nokia za technologické riadenie, výskum a vývoj.

	Na území Slovenskej republiky spoločnosť Nokia Corporation nevyrába žiadne svoje produkty. Svoje mobilné zariadenia predáva na Slovensku buď prostredníctvom dcérskej spoločnosti Nokia Slovakia s.r.o. alebo cez priame dovozy. Pokiaľ ide o mobilné sieťové zariadenia, všetok predaj realizuje prostredníctvom priamych dovozov. 
Spoločnosť Nokia Slovakia s.r.o., ako 100 % dcérska spoločnosť Nokia Corporation, Nokia House, bola zapísaná do Obchodného registra Okresného súdu Bratislava I dňa 27. 2. 1998, Oddiel: Sro, Vložka číslo: 16984/B. Reálnym predmetom činnosti vykonávaným spoločnosťou Nokia Slovensko s.r.o. je výkon funkcií podpory predaja, napr. technická a logistická podpora pre miestnych zákazníkov a riadenie miestnych marketingových aktivít. 

	Vychádzajúc z uvedeného úrad dospel k záveru, že Nokia Corporation je právnickou osobou, ktorej činnosti a konania súvisia alebo môžu súvisieť s hospodárskou súťažou, a teda je podnikateľom podľa § 3 ods. 2 zákona a tento sa na neho podľa § 2 ods. 1 písm. a) zákona vzťahuje.

	Spoločnosť Intellisync Corporation bola pod pôvodným názvom Puma Technology Inc. založená podľa zákonov štátu Delaware, Spojené štáty americké. Ccertifikát o založení spoločnosti bol Úradu štátneho tajomníka Delaware podaný dňa16. 1. 1997. Neskôr dňa 20. 12. 2000 došlo k zmene obchodného názvu z Puma Technology Inc. na Pumatech Inc. a následne dňa 17. 2. 2004 k zmene obchodného názvu z Pumatech Inc. na Intellisync Corporation. Spoločnosť Intellisync Corporation je spoločnosťou s verejne obchodovateľnými akciami, založenou podľa práva Spojených štátov amerických, ktorej akcie sú kótované na burze cenných papierov v New Yorku. Pred posudzovanou koncentráciou spoločnosť nebola priamo alebo nepriamo vlastnená alebo kontrolovaná inou spoločnosťou ani štátom.
	Spoločnosť Intellisync Corporation je poskytovateľom bezdrôtového messagingu (zasielania správ) a mobilného softvéru a služieb. Vyvíja platformy pre bezdrôtový prístup k elektronickej pošte a mobilné platformy na úrovni „carrier-grade“ a „enterprise-class“. Tieto produkty predáva podnikom, mobilným operátorom, poskytovateľom softvéru a výrobcom zariadení. Spoločnosť ponúka štyri rozsiahle kategórie softvéru a služieb:

- Bezdrôtový prístup k elektronickej pošte („wireless email“) – ponúka softvér pre bezdrôtový prístup k elektronickej pošte pre podniky a operátorov mobilných sietí, čím im umožňuje rozvinúť mobilné emailové služby. Podporované z bariadenia zahŕňajú Palm OS, vreckové počítače (Pocket PC), Windows Mobile Smatrphone, Symbian OS, klientov SyncML, klientov IMAP, BREW a laptop/tablet počítače.

- Riadenie zariadení („device management“) – dodáva softvér, ktorý umožňuje spoločnostiam bezpečným spôsobom integrovať mobilné zariadenia svojich zamestnancov (vrátane laptopov, tablet počítačov, zariadení PDA, mobilnách telefónov) s lokálnou sieťou týchto spoločností (Local Area Networks – LAN). Podobné riešenia ponúka operátorom mobilných sietí, ktoré im umožňujú ponúknuť podobné služby ich zákazníkom.

- Synchronizácia dát („data synchronisation“) – softvér pre synchronizáciu dát a súborov umožňuje spoločnostiam a operátorom mobilných sietí ponúkať službu synchronizácie dát a súborov prostredníctvom mobilných zariadení. Softvér umožňuje zdieľanie emailov a ďalších aplikačných dát so širokým okruhom mobilných zariadení a platforiem.

- Autentifikácia údajov („Identity matching“) – softvér pre „identity matching“ zvyšuje schopnosť organizácií vyhľadať, nájsť, zladiť a zoskupiť identifikačné údaje v rámci ich počítačových systémov a sieťových databáz.

	Spoločnosť Intellisync Corporation nemá v Slovenskej republike žiadnu dcérsku spoločnosť ani žiadne miestne zastúpenie.  	  

Na základe uvedeného úrad dospel k záveru, že Nokia Corporation je právnickou osobou, ktorej činnosti a konania súvisia alebo môžu súvisieť s hospodárskou súťažou, a teda je podnikateľom podľa § 3 ods. 2 zákona a tento sa na neho podľa § 2 ods. 1 písm. a) zákona vzťahuje.

3. Koncentrácia podliehajúca kontrole úradu

V nasledujúcom kroku sa úrad zaoberal posúdením, či predmetná koncentrácia podlieha kontrole úradu podľa § 10 ods. 1 zákona, podľa ktorého koncentrácia podlieha kontrole úradu, ak
a) spoločný celosvetový celkový obrat účastníkov koncentrácie za uzavreté účtovné obdobie predchádzajúce vzniku koncentrácie je najmenej             1 200 000 000 Sk a aspoň dvaja účastníci koncentrácie dosiahli               v Slovenskej republike celkový obrat každý najmenej 360 000 000 Sk za uzavreté účtovné obdobie predchádzajúce vzniku koncentrácie alebo
b) aspoň jeden z účastníkov koncentrácie dosiahol v Slovenskej republike celkový obrat najmenej 500 000 000 Sk za uzavreté účtovné obdobie predchádzajúce vzniku koncentrácie a aspoň jeden ďalší účastník koncentrácie dosiahol celosvetový celkový obrat najmenej 1 200 000 000 Sk za uzavreté účtovné obdobie predchádzajúce vzniku koncentrácie.

	Na základe predložených podkladov úrad zistil, že celosvetový celkový obrat každého účastníka koncentrácie za uzavreté účtovné obdobie predchádzajúce vzniku koncentrácie, t. j. v prípade Nokia Corporation za    rok 2004 a v prípade Intellisync Corporation účtovné obdobie k 31. 7. 2005, prevýšil zákonom stanovenú hranicu 1 200 000 000 Sk a súčasne účastník koncentrácie Nokia Corporation v roku 2004 dosiahol v Slovenskej republike obrat vyšší ako 500 000 000 Sk. Obrat druhého účastníka koncentrácie Intellisync Corporation bol v sledovanom období v Slovenskej republike nulový. Konkrétne údaje o výške obratov účastníkov koncentrácie, ktoré sú súčasťou spisového materiálu, úrad v rozhodnutí neuvádza, nakoľko tieto boli účastníkom konania označené ako predmet obchodného tajomstva.

Z uvedeného vyplýva, že predmetná koncentrácia podlieha kontrole úradu podľa § 10 ods. 1 písm. b) zákona. 

Následne úrad posudzoval, či podnikateľ Nokia Corporation postupoval podľa § 10 ods. 9 zákona, podľa ktorého koncentrácia, ktorá podlieha kontrole úradu podľa odseku 1, musí byť oznámená úradu do 30 pracovných dní odo dňa a) uzavretia zmluvy, b) oznámenia prijatia návrhu v obchodnej verejnej súťaži, c) doručenia rozhodnutia štátneho orgánu podnikateľovi, d) keď Európska komisia oznámila podnikateľovi, že vo veci bude konať úrad alebo e) v ktorom nastala iná skutočnosť, na ktorej základe došlo k vzniku koncentrácie. Lehota začne plynúť odo dňa, keď nastala prvá zo skutočností uvedených v písmenách a) až c) alebo v písmene e).

Úrad zistil, že v predmetnom prípade relevantným dňom, ktorý je rozhodujúci pre určenie začatia plynutia lehoty na oznámenie koncentrácie je deň uzatvorenia Zmluvy, t. j. 15. 11. 2005 , z čoho vyplýva, že koncentrácia bola úradu oznámená v zákonom stanovenej lehote 30 pracovných dní podľa § 10 ods. 9 zákona, a teda podnikateľ Nokia Corporation neporušili vyššie uvedenú povinnosť.

4. Relevantné trhy a dopad koncentrácie na hospodársku súťaž

	Podľa § 3 ods. 3 zákona relevantný trh je priestorový a časový súbeh ponuky a dopytu takých tovarov, ktoré sú na uspokojenie určitých potrieb       z hľadiska užívateľa zhodné alebo vzájomne zastupiteľné. 
	Podľa § 3 ods. 4 zákona tovarový relevantný trh zahŕňa zhodné alebo vzájomne zastupiteľné tovary, ktoré sú schopné uspokojiť určitú potrebu užívateľov.
	Podľa § 3 ods. 5 zákona vzájomne zastupiteľné tovary sú tovary, ktoré sú zastupiteľné najmä z hľadiska ich fyzikálnych a technologických charakteristík, ceny a účelu použitia.
Priestorový relevantný trh je podľa § 3 ods. 6 zákona vymedzený územím, na ktorom sú súťažné podmienky také homogénne, že toto územie môže byť odčlenené od ostatných území s odlišnými súťažnými podmienkami.    

Úrad pri vymedzení relevantného trhu z tovarového a priestorového hľadiska vychádzal predovšetkým z ustanovení § 3 ods. 3 až 6 zákona          a hlavných činností a aktivít vykonávaných účastníkmi koncentrácie na území Slovenskej republiky, uvedených v časti 2 - Účastníci konania a koncentrácie tohto rozhodnutia, ako aj ďalších podkladov a informácií predložených účastníkmi konania, z ktorých vyplýva, že:
                        
	Účastník koncentrácie Nokia Corporation, ako čiastočne vyplýva         už z vyššie uvedeného v časti 2. Účastníci konania a koncentrácie tohto rozhodnutia, pôsobí na Slovensku na nasledujúcich trhoch:

- relevantný trh predaja mobilných telefónov, ktorý predstavuje rozhodujúci podiel obratu Nokia Corporation v Slovenskej republike. Okruh produktov z oblasti mobilných telefónov, ponúkaných v Slovenskej republike, zahŕňa mobilné telefóny, mobilné telefóny s fotoaparátom a výrobky úzko súvisiace s mobilnými telefónmi, ako je audio príslušenstvo (heasety), hands free sady do áut, pripojiteľné fotoaparáty, kamery prepojiteľné na mobil a pod.

- relevantný trh predaja multimédií,  zahŕňajúci  mobilné zariadenia, ktoré poskytujú dodatočné možnosti z oblasti tvorby obrázkov (tzv. „imaging“), zariadenia na snímanie, zdieľanie, uchovávanie a tlačenie obrázkov, zábavy (hudba, hry na mobilné telefóny), médiá (rádio prijímače) a možnosti vylepšení (tzv. smartphones, ponúkajúce aplikácie podobné počítačovým),

- relevantný trh dodávky podnikových riešení, pričom produkty v oblasti podnikových riešení ponúkané v Slovenskej republike zahŕňajú mobilné zariadenie optimalizované na podnikateľské používanie (business optimized), zabezpečujúce bezpečnosť a spoľahlivosť podnikových sietí a 

- relevantný trh dodávky produktov infraštruktúry mobilných sietí a súvisiacich služieb (napr. údržba, služby po predaji (after sale), pričom produkty z oblasti infraštruktúry mobilných sietí mobilným operátorom v Slovenskej republike predáva priamo Nokia Corporation a súvisiace služby ponúka prostredníctvom Nokia Slovakia s.r.o.

Predaj mobilných telefónov, multimédií a podnikových riešení je v Slovenskej republike realizovaný prostredníctvom priamych dovozov Nokia Corporation. Dcérska spoločnosť Nokia Slovakia s.r.o. sa zaoberá najmä funkciami podpory predaja, napr. technická a logistická podpora pre zákazníkov na Slovensku.

	Účastník koncentrácie Intellisync Corporation sa celosvetovo podieľa na trhu v štyroch segmentoch: (i) mobilný middleware (software, ktorého hlavnou funkciou je umožniť komunikáciu viacerým systémom, ktoré nie sú navzájom kompatibilné), (ii) riadenie mobilných zariadení, (iii) synchronizácia dát           a (iv) identity matchin.) 
	Na území Slovenskej republiky Intellisync Corporation v účtovnom období 2005 nerealizoval žiaden obrat a v prvom kvartáli účtovného obdobia 2006 realizoval jedinú dodávku mobilného middleware pre email jedinému odberateľovi. 

	Aktivity účastníkov posudzovanej koncentrácie sa v menšom rozsahu celosvetovo prekrývajú len v oblasti mobilného middleware a riadenia mobilných zariadení. V Slovenskej republike k prekrytiu aktivít účastníkov koncentrácie nedochádza na žiadnom z relevantných trhov, na ktorých títo pôsobia. 

Z uvedeného vyplýva, že v danom prípade nedochádza k prekrytiu aktivít účastníkov posudzovanej koncentrácie na žiadnom z relevantných trhov na území Slovenskej republiky a preto úrad otázku presného vymedzenia tovarových a priestorových relevantných trhov ponechal otvorenú.

Podľa § 12 ods. 1 zákona úrad vydá rozhodnutie, že s koncentráciou súhlasí, ak koncentrácia nevytvára alebo neposilňuje dominantné postavenie, ktorého dôsledkom sú významné prekážky efektívnej súťaže na relevantnom trhu. Podľa ustanovenia § 12 ods. 2 zákona úrad vydá rozhodnutie, že            s koncentráciou podľa § 9 ods. 6 súhlasí, ak je koncentrácia v súlade             s odsekom 1 a koordinácia súťažného správania nie je zakázaná podľa § 4 ods. 1. Podľa § 12 ods. 3 zákona  úrad  vydá  rozhodnutie, že s koncentráciou
súhlasí aj v prípade, ak podmienka uložená v rozhodnutí zabezpečí, že koncentrácia bude v súlade s odsekom 1 alebo 2. Úrad môže v rozhodnutí uložiť účastníkom konania povinnosť súvisiacu s podmienkou, najmä na zabezpečenie plnenia uloženej podmienky, na dosiahnutie jej účelu alebo kontrolu jej plnenia.  

Vychádzajúc zo skutočností uvedených vyššie t. j., že v danom prípade predmetnou koncentráciou na území Slovenskej republiky nedochádza          k  prekrytiu  aktivít  jej  účastníkov na žiadnom  relevantnom  trhu, a  teda nedochádza k štrukturálnej zmene ani na jednom z relevantných trhov          na ktorých títo pôsobia, úrad dospel k záveru, že predmetná koncentrácia nevytvára a ani neposilňuje dominantné postavenie, ktorého dôsledkom sú významné prekážky efektívnej súťaže na relevantnom trhu.

Podľa § 33 zákona úrad prostredníctvom právneho zástupcu vyzval listom č. 95/PMÚ SR/2006 zo dňa 10. 1. 2006 účastníka konania, aby sa ústne alebo písomne vyjadril k podkladu pre rozhodnutie, spôsobu jeho zistenia a prípadne aby navrhli jeho doplnenie. 

Účastník konania sa k predmetnej výzve prostredníctvom svojho právneho zástupcu vyjadril listom zaevidovaným úradom dňa 11. 1. 2006 pod číslom 114/2006, v ktorom uviedol, že nemá žiadne pripomienky k podkladom na rozhodnutie v predmetnej veci ako ani k spôsobu ich zistenia. 

Úrad berúc do úvahy všetky uvedené skutočnosti, vychádzajúc             z citovaných ustanovení zákona pri posudzovaní predmetnej koncentrácie  rozhodol tak, ako je uvedené vo výrokovej časti tohto rozhodnutia.

Poučenie:

	Podľa ustanovenia § 34 ods. 1 zákona v spojení s § 18 ods. 1 zákona proti tomuto rozhodnutiu môže byť podaný rozklad Rade Protimonopolného úradu Slovenskej republiky prostredníctvom Protimonopolného úradu Slovenskej republiky, odboru koncentrácií, Drieňová 24, 826 03 Bratislava,    v lehote 15 dní odo dňa jeho doručenia.
	Podľa § 61 ods. 1 zákona č. 71/1967 Zb. o správnom konaní (správny poriadok) v znení neskorších predpisov včas podaný rozklad má odkladný účinok. Toto rozhodnutie je preskúmateľné súdom podľa § 247 Občianskeho súdneho poriadku po vyčerpaní riadnych opravných prostriedkov.

                                                                           Ing. Dušan Valo
                                                                  riaditeľ odboru koncentrácií

Rozhodnutie sa doručuje:

JUDr. Alena Černejová
advokátka Advokátskej kancelárie
ČERNEJOVÁ & HRBEK
Kýčerského č. 7
811 05 Bratislava